钦定古今图书集成/方舆汇编/职方典/第1419卷 > 思恩府建置沿革考 府志
## 钦定古今图书集成/方舆汇编/职方典/第1419卷 > 思恩府建置沿革考 府志

本府

古雕题地。《禹贡》九州未列，《周礼职方》不载。秦为百粤。汉属交趾。唐置思恩土州，在寨城山内。明正统间，知土州岑瑛有功，晋州为府。寻改思恩军民府，添设流官府佐、经历等官，迁治于乔利，礨石为城。四面皆高山绝壁，地生烟瘴，土人居之，易生疾病。弘治末，岑瑛孙岑濬作叛，讨灭之，改流知府，辖凤化县。嘉靖六年，土酋王受倡众横乱，新建伯王守仁时以兵部侍郎总制两广，督师进剿八寨，抚平之后，亲至乔利，见府治巉险，如处戈矛剑戟中，乃择基于荒田驿，四野宽衍，疏请迁郡于此，即今府治也。仍以旧土属并割田州甲地，共布九司，议设九土巡检以分其势，使环列于郡之左右，悉听土府弹压。并议割上林、无虞三里，立凤化县于三里。万历七年，左江兵巡道详称：“思恩自改流以来，旧土裂为九。土司初意原为分散其党，乃数十年内，种类日悍，蔑视汉官，不但军符不以时赴，即桀骜亦未易宰制，渐成尾大不掉之忧。且凤化徒寄虚名，附近惟止戈一二图，编氓不足恃，将何以善其后？请裁革。” 议割南宁府武缘县改隶思恩府。巡抚吴文华会同总制凌云翼、巡按陆万锺题准：“武缘割隶思恩，废凤化县止戈两里，仍附武缘县编差。凡一应差徭，与九土司相兼处办”

皇清定鼎，仍为府，编户二十里。

武缘县

《禹贡》扬州南境。秦为百粤地。汉元鼎六年，置郁林郡，岭方隶焉。吴、晋、宋、齐皆因之。梁即岭方地置岭山郡。隋开皇初，肇置武缘，大业元年，省入岭山。唐初复置，属南晋州。武德五年，置乐昌、封陵二县。宋开宝中，省封陵，景祐初，省乐昌，皆入武缘。天圣五年，徙今治所。治平四年，拨武缘、上东、下南二乡入宣化，拨宣化之永宁、上林之止戈入武缘。元隶南宁路。明隶南宁府，置守御千户所一十六里。洪武四年，拨上林、白山、述昆二乡入武缘。弘治元年，总兵顾兴祖奏拨武缘之白山、渌黎等峒属思恩州。嘉靖七年，割止戈二里入思恩府。三十年，复乐昌第三图。万历七年，割隶思恩府，并复止戈二里为一十七里。

皇清因之。

西隆州

古日南国，历代阻化，不入版图。迨宋始名安隆峒。明永乐间，普安土酋作乱邻疆，岑子得声援立功，始封安隆长官司，世袭相沿。后以嗣绝相争。

皇清康熙五年，抚平之，改置西隆州，设立汉官，隶“思。”

恩军民府，本州旧隶。有十二甲，附十八寨，改流以后。康熙七年，割阿能、花障二甲并赏功十八寨归黔，存州十甲，原无都图坊里。

西林县

古百粤地。秦、汉属交趾。唐未详。宋置上林峒。明改上林长官司土官。宋、明皆土官世袭。土官姓氏世远无稽，地分十二甲，隶庆远府。万历间，土官故绝，泗城州土官并有其地。崇祯六年，为广南府。土官侬绍周侵夺，河以西渌驮六甲属广南，河以东上林六甲属泗城。崇祯末年，上林五甲尽属广南，惟路城一甲属泗城，两争不息，至

皇清康熙三年，滇、黔、粤三省奉文委官勘清，于康熙

四年，乃将上林长官司旧地，建为汉县，名为《西林县》，设汉官，隶思恩军民府。改十二甲为六里，一甲共编六十六冬。

白山土司

古百粤地，汉属交趾。唐建思恩土州白山，即思恩甲地也。宋皇祐间，王青随狄青征蛮有功，授丹良堡土舍。明嘉靖六年，岑濬作叛，新建伯王守仁讨平之，因改思恩土州为“流府” ，分布九土司，设立九土巡检，环卫府城。土舍王受随征平思田有功。嘉靖七年，论功晋堡为司，隶思恩军民府。

司之首。按《通志》：司在府北六十里，巡检王受故为思恩乱首，明新建伯曲贷之，因授以职，今仍予世袭。

兴隆土司

古百粤地。汉属交趾。南唐、宋、元属思恩土州甲地。明嘉靖间，王受叛，新建伯王守仁讨平，改置兴隆土巡检司，隶思恩军民府。按《通志》：司在府北六十里，巡检韦贵。明嘉靖七年，授冠带理事，其地视诸司独广。今仍予世袭。

皇清因之，领十六城头。

定罗土司

古蛮彝地。秦为百粤。汉属交趾。宋属田宁土府武颙里，即今土田州。元末，因思恩土知州岑永昌随征有功，乃割隶思恩土州。明初因之。至正统间，改思恩土州为思恩军民府。嘉靖六年，土酋王受作乱。七年，新建伯王守仁抚平之。后设布九土司以分彝酋之势，定罗九司中之一也，仍隶思恩军民府。

皇清因之，领十二城头。按《通志》：司在府西一百三十

里巡检徐吾，明嘉靖七年授职，今仍予世袭。旧城土司：

古交南国。秦为百粤。汉属交趾郡。唐置思恩土州旧城即思恩州甲地。宋末，割甲地为南海县。元末明初，为南海庄，属思恩土州即今司治，隶柳州府。至明正统间，土官岑瑛奉征有功，晋州为府。成化间，改为思恩军民府，设流官佐贰。弘治末，岑瑛孙岑濬作叛，讨灭之，始改为汉府，乃迁府治于乔利。嘉靖七年，土酋王受倡乱，新建伯王守仁抚平之。又迁府治于荒田驿，将思恩旧属并割田中地。昔属州分布九司，置九土巡检，旧城其一也。以其地昔属州治原有寨城，故名。旧司城仍隶思恩军民府。

皇清因之，原无都图、里分，止立十二城头。按《通志》，司

在府西一百五十里，巡检黄石，明嘉靖七年授职，今仍予世袭。

下旺土司

古交南地。秦为百粤。汉属交趾。宋初，置田州下旺，原田州甲地。宋末，割甲地为南海县。元末、明初，为南海庄，隶思恩土州。至嘉靖六年，新建伯王守仁灭叛逆王受，割田州甲地与思恩，分布九司，置九土巡检，《下旺》其一也，仍隶思恩军民府。

皇清因之，无都图、里分，止立十一城头。按《通志》，司在

府东北七十里。巡检韦文明嘉靖七年授职，今仍予世袭。

那马土司

古南蛮地。秦为百粤。汉属交趾。唐置思恩土州那马原，思恩甲地，历宋、元及明皆仍旧。嘉靖间，新建伯王守仁灭叛王受，改置思恩州甲地，建为那马土巡检司，隶思恩军民府。

皇清因之，无都图、里分，止立十六城头。按《通志》，司在

府北五十里巡检苏关，嘉靖七年授职，关故绝，以白山司头目黄理署司事，今仍予世袭。都阳土司：

古百粤地，汉属交趾。唐置思恩土州，历宋、元及明皆仍旧。嘉靖七年，新建伯王守仁平叛王受，将思恩土州甲地裂为九司，设立九土巡检，共隶思恩军民府，《都阳》其一也。

皇清因之，无都图。里分领止六城按《通志》，司在府西

北一百五十里。巡检王留，明嘉靖七年授职。留故绝，以头目黄罗署司事，今仍予世袭。

古零土司

古百粤，地，汉属交趾，唐属思恩土州。历来设土舍一员，提调古零、那学、下畔、通感四堡。至明嘉靖七年，新建伯王守仁奏立九土司，始将古零、那学、下畔、通感四堡每堡编半城头，设立古零土司。万历七年，增十八畸零禀斗村场田地，与那马、白山二土司及武缘县地方错杂而居。

皇清因之。按《通志》：司在府东八十里，巡检覃益。嘉靖

七年授职。今仍予世袭。

安定土司

古百粤地，汉属交趾。唐置思恩土州安定，原隶思恩甲地。明嘉靖间，岑猛叛，新建伯王守仁讨平之，置思恩府，分作九土司，置土巡检，隶思恩军民府，安定其一也。

皇清因之，无都图、里分，止领六城头。按《通志》，司在府

东北三百二十里。巡检潘良嘉靖七年授职，今仍予世袭。

何旺堡

前隶“上林《止戈》。” 宋治平四年，始与宣化之“永宁。”

同拨入武缘。至明季，因八寨叛逆，奉兵征讨，渠魁授首，馀党复集大鸣山脚为巢，劫乡村。万历七年，本府知府侯国治请兵剿平。更虑馀党复集，始于大鸣山脚请设何旺堡，割隶思恩，募选堡长头目，领土兵五十名把守。

皇清因之。